ଭୁବନେଶ୍ୱର,ଡିସେମ୍ବର ୧୦(ଓଡିଶା ଡଟ୍ କମ୍)-ବ୍ଲକ ଗ୍ରାଣ୍ଟ ଶିକ୍ଷକଙ୍କ ପରେ ସୋମବାର ଦିନ ଗଣଶିକ୍ଷକ କରିଛନ୍ତି ରାଜଧାନୀରେ ରଣହୁଙ୍କାର । ସ୍ଥାୟୀ ନିଯୁକ୍ତି ଦାବୀରେ ଆନ୍ଦୋଳନ କରିଆସୁଥିବା ଗଣ ଶିକ୍ଷକମାନେ ରାଜଧାନୀରେ ବିଶାଳ ଶୋଭାଯାତ୍ରା ସହ ବିକ୍ଷୋଭ କରିଛନ୍ତି ।
ଦାବୀ ପୁରଣ ନହେବା ପର୍ଯ୍ୟନ୍ତ ସ୍କୁଲକୁ ଫେରିବେ ନାହିଁ ବୋଲି ଧମକ ଦେଇଛନ୍ତି । ଆଲୋଚନା ମାଧ୍ୟମରେ ଦାବୀ ପୁରଣ ହେବ ବୋଲି ପ୍ରତିଶ୍ରୁତି ଦେଇଛନ୍ତି ବିଭାଗୀୟ ମନ୍ତ୍ରୀ ।
ରାଜ୍ୟ ଗଣଶିକ୍ଷକ ମହାସଂଘର ଉପସଭାପତି ଶରତ ଚନ୍ଦ୍ର ନାୟକ ଅଭିଯୋଗ କରିଛନ୍ତି ଯେ,ଗଣଶିକ୍ଷକଙ୍କୁ ସ୍ଥାୟୀ କରିବା ପାଇଁ ସରକାର ପ୍ରତିଶ୍ରୁତି ଦେଇଥିବା ବେଳେ ଏ ଯାଏଁ ତାହା ପୂରଣ ନକରି ଠକି ଚାଲିଛନ୍ତି । ଦାବୀ ପୂରଣ ନହେଲା ଯାଏ ଆନ୍ଦୋଳନ ଚାଲୁ ରହିବ ବୋଲି ସେ ପ୍ରକାଶ କରିିଛନ୍ତି ।
"ସରକାରଙ୍କ ଦାବୀ ମୂତାବକ ଆମକୁ ଗଣଶିକ୍ଷକ ନିଯୁକ୍ତିର ୩ ବର୍ଷ ଭିତରେ ନିୟମିତ ଶିକ୍ଷକ ଘୋଷଣା କରନ୍ତୁ । ଏବଂ ତାହାର ନିଦେ୍ର୍ଧଶନାମା ପ୍ରକାଶ କରନ୍ତୁ । ଯଦି ଏହା ନକରିବେ ସେତେଦିନ ପର୍ଯ୍ୟନ୍ତ ଏ ରାଜରାସ୍ତାରେ ୨୪ ଘଣ୍ଟା ବସିରହିବୁ "।
ରାଜ୍ୟ ଗଣଶିକ୍ଷକ ମହାସଂଘର ସମ୍ପାଦକ ବୁଲୁ ବେହେରା କହିଛନ୍ତି ଯେ,ସରକାର ଆମକୁ ବାରମ୍ବାର ପ୍ରତିଶ୍ରୃତି ଦେଇଛନ୍ତି , ବିଧାନସଭାରେ ଘୋଷଣା କରିଛନ୍ତି । ଏପରିକି ମୁଖ୍ୟ ଶାସନ ସଚିବ ଆମକୁ ଡାକି ଆଲୋଚନା କରି ସୁଦ୍ଧା ପ୍ରତିଶ୍ରୃତି ପାଳନ କରିନାହାଁନ୍ତି ।
ଗଣଶିକ୍ଷା ମନ୍ତ୍ରୀ ରବି ନାରାୟଣ ନନ୍ଦ ପ୍ରତିଶ୍ରୃତି ଦେଇଛନ୍ତ ଯେ ବ୍ଲକ ଗ୍ରାଣ୍ଟ ଶିକ୍ଷକଙ୍କ ଭଳି ଆଲୋଚନା ମାଧ୍ୟମରେ ସମସ୍ୟାର ସମାଧାନ କରାଯିିବ । ମୁଖ୍ୟମନ୍ତ୍ରୀ ଏ ବିଷୟରେ ସମାଧାନ କରିବା ପାଇଁ ମଧ୍ୟ ନିର୍ଦ୍ଦେଶ ମଧ୍ୟ ଦେଇଛନ୍ତି ।
ସେ କହିଲେ ଆନ୍ଦୋଳନକାରୀମାନେ ହେଉଛନ୍ତି ଆମ ପରିବାର ଲୋକ । ଅଳି କରିବାର ଅଧିକାର ସେମାନଙ୍କର ଅଛି । ସେମାନଙ୍କର ଦାବୀ ଉପରେ ଆମେ ବିଚାର କରୁଛୁ ।
ଭୁବନେଶ୍ୱର, ଜୁଲାଇ ୧୮(ଓଡ଼ିଶା ଡ଼ଟ୍ କମ୍) ରାଜ୍ୟରେ ଗଣଶିକ୍ଷକ ମାନଙ୍କ ବିଭିନ୍ନ ସମସ୍ୟାର ଅନୁଧ୍ୟାନ ପାଇଁ ସରକାର ଏକ ଉଚ୍ଚସ୍ତରୀୟ ଆନ୍ତଃ ବିଭାଗୀୟ କମିଟି ଗଠନ କରିଛନ୍ତି ।
ଏହି କମିଟି ଅତିରିକ୍ତ ମୁଖ୍ୟ ଶାସନ ସଚିବଙ୍କ ଅଧ୍ୟକ୍ଷତାରେ କାର୍ଯ୍ୟ କରିବ ବୋଲି ସ୍କୁଲ ଓ ଗଣଶିକ୍ଷା ମନ୍ତ୍ରୀ ଗଣମାଧ୍ୟମକୁ କହିଛନ୍ତି । ପ୍ରଚଳିତ ନିୟମ ଅନୁସାରେ ଗଣଶିକ୍ଷକ ମାନଙ୍କ କ୍ୟାରିୟର ଆଡ଼ଭାନ୍ସମେଣ୍ଟ ଆଦି ଦିଗରେ ଏହି କମିଟି ତର୍ଜମା କରିବ ।
କାର୍ଯ୍ୟରତ ଗଣଶିକ୍ଷକ ମାନଙ୍କ ଦୀର୍ଘଦିନର ଦାବି ଗୁଡ଼ିକର ସମାଧାନ ପାଇଁ ଏହି କମିଟି ଗଠନ କରାଯାଇଥିବା ବେଳେ ଗଣଶିକ୍ଷକ ମାନଙ୍କ ସମସ୍ତ ଦାବି ସ୍ୱତନ୍ତ୍ର ଭାବେ ବିଚାର କରାଯାଇ ଆସନ୍ତା ଚାରି ମାସ ମଧ୍ୟରେ ଉକ୍ତ କମିଟି ରିପୋର୍ଟ ଦାଖଲ କରିବ ବୋଲି ସେ କହିଛନ୍ତି ।
ପ୍ରମୁଖ ଶାସନ ସଚିବ, ଅର୍ଥ ବିଭାଗ ପ୍ରମୁଖ ଶାସନ ସଚିବ, ଆଇନ ବିଭାଗ ପ୍ରମୁଖ ଶାସନ ସଚିବ, ବିଦ୍ୟାଳୟ ଓ ଗଣଶିକ୍ଷା ବିଭାଗ ସ୍ୱତନ୍ତ୍ର ସଚିବ, ଯୋଜନା ଓ ସମନ୍ୱୟ ବିଭାଗ, ଓପେପା ରାଜ୍ୟ ପ୍ରକଳ୍ପ ନିର୍ଦ୍ଦେଶକ ପ୍ରମୁଖ ଏହି କମିଟିର ସଭ୍ୟ ଭାବେ କାର୍ଯ୍ୟ କରିବେ ବୋଲି ସେ କହିଛନ୍ତି ।
ଭୁବନେଶ୍ୱର, ମାର୍ଚ୍ଚ ୨୭(ଓଡ଼ିଶା ଡ଼ଟ୍ କମ୍) ଭୁବନେଶ୍ୱରରେ ବିଭିନ୍ନ ଦାବି ନେଇ ଆନ୍ଦୋଳନ ଚଳାଇଥିବା ଗଣଶିକ୍ଷକ ଓ ପୋଲିସ ମଙ୍ଗଳବାର ମୁହାଁ ମୁହିଁ ହୋଇଥିବା ବେଳେ ଏଥିରେ ଉଭୟ ପକ୍ଷର ୪୦ରୁ ଉର୍ଦ୍ଧ୍ବ ଆହତ ହୋଇଛନ୍ତି ।
ଶିକ୍ଷକଙ୍କ ଢେଲା ମାଡ଼ରେ ୧୯ ପୋଲିସ ଆହତ ହୋଇଥିବା ବେଳେ ଲାଠି ମାଡ଼ରେ ୩୦ ଶିକ୍ଷକ- ଶିକ୍ଷୟିତ୍ରୀ ଆହତ ହୋଇ କ୍ୟାପିଟାଲ ହସ୍ପିଟାଲରେ ଭର୍ତ୍ତୀ ହୋଇଛନ୍ତି ।
ଶିକ୍ଷକମାନେ ବାରିକେଡ୍ ଭାଙ୍ଗି ବିଧାନସଭାକୁ ଯିବାକୁ ଉଦ୍ୟମ କରିଥିବା ବେଳେ ଏହାକୁ ନିୟନ୍ତ୍ରଣକରିବାକୁ ଯାଇ ପୋଲିସ ପକ୍ଷରୁ ପ୍ରଥମେ ପାଣିମାଡ଼ କରାଯାଇଥିଲା । ପରେ ଶିକ୍ଷକମାନେ ପୋଲିସ ଉପରକୁ ଢେଲା ମାଡ଼ କରିଥିଲେ ।
ପରିସ୍ଥିତି ଅଣାୟତ୍ତ ହେବାରୁ ଲାଠି ମାଡ଼ କରାଯାଇଥିଲା । ପାଣିମାଡ଼ କରୁଥିବା ମକଳ ବାହିନୀର କେତେକ କର୍ମଚାରୀ ମଧ୍ୟ ଢେଲାମାଡ଼ରେ ଆହତ ହୋଇଛନ୍ତି ।
ପ୍ରାଥମିକ ଶିକ୍ଷକଙ୍କ କାର୍ଯ୍ୟକାଳ ୫୮ରୁ୬୦ ବର୍ଷକୁ ବୃଦ୍ଧିକରିବା, ଶିକ୍ଷାକର୍ମୀ ଓ ଜିଲ୍ଲା ପରିଷଦ ଶିକ୍ଷା ସହାୟକଙ୍କ କାର୍ଯ୍ୟକଳାପକୁ ସ୍ଥାୟୀ କରିବା ପାଇ ସେମାନେ ଦାବି କରି ଆନ୍ଦୋଳନ ଚଳାଇଥିଲେ ।
ଭୁବନେଶ୍ୱର, ନଭେମ୍ବର ୧(ଓଡ଼ିଶା ଡ଼ଟ୍ କମ୍) ରାଜ୍ୟର ବିଭିନ୍ନ ସ୍କୁଲରେ କାର୍ଯ୍ୟରତ ଗଣଶିକ୍ଷକ ମାନଙ୍କ ଦରମା ବୃଦ୍ଧି କରିବାକୁ ସରକାର ନିଷ୍ପତ୍ତି ନେଇଛନ୍ତି ।
ନିଷ୍ପତି ଅନୁଯାୟୀ ତାଲିମଧାରୀ ଗଣଶିକ୍ଷକମାନେ ୨୫୦୦ ଟଙ୍କା ପାଉଥିବା ବେଳେ ବର୍ତମାନ ସେମାନେ ଚାରି ହଜାର ଟଙ୍କା ପାଇବେ । ୬୧୯ ଜଣ ଗଣଶିକ୍ଷକ ସ୍କୁଲ ଗୁଡ଼ିକରେ କାର୍ଯ୍ୟ କରୁଛନ୍ତି।
ସେହିପରି ତାଲିମ ପାଇନଥିବା ତଥା ଯୁକ୍ତ ଦୁଇ କିମ୍ବା ତାଠାରୁ ଅଧିକ ଶିକ୍ଷା ଲାଭ କରିଥିବା ଗଣଶିକ୍ଷକମାନେ ୨୨୫୦ ଟଙ୍କା ପାଉଥିବା ବେଳେ ବର୍ତମାନ ୩୨୦୦ ଟଙ୍କା ପାଇବେ ।
ମ୍ୟାଟ୍ରିକ ପାସ୍ କରିଥିବା ଗଣ ଶିକ୍ଷକମାନେ ୨୨୫୦ ଟଙ୍କା ପାଉଥିବା ବେଳେ ବର୍ତମାନ ସେମାନେ ୨୭୦୦ ଟଙ୍କା ପାଇବେ । ଅର୍ଥ ବିଭାଗର ଏହି ପ୍ରସ୍ତାବକୁ ସୋମବାର ଅର୍ଥମନ୍ତ୍ରୀ ଅନୁମୋଦନ କରିଥିବା ବେଳେ ବିଜ୍ଞପ୍ତି ପ୍ରକାଶ ପାଇବା ପରେ ଏହା ଲାଗୁହେବ ।
